A brit vonal hátsó részét alkotó könnyű erőkön való áttöréskor, június 1-én hajnali 03:10-kor a "Pommern"t brit rombolókról kilőtt torpedók közül egy (vagy kettő) eltalálta a bal oldalát. A találat másodlagos robbanást idézett elő vélhetőleg a 17 cm-es lövegek lőszerraktárában. A szemtanúk beszámolója szerint a hajó jobb oldala borult lángba, ami talán annak lehetett a következménye, hogy a becsapódás oldalán a torpedó ütötte résen betóduló tengervíz oltotta ki a tüzeket. A hajó különböző részeiből különböző színű füstoszlopok emelkedtek fel ahogy a hajó csaknem teljes hosszában lángba borult, majd a közepén az árbocok magasságáig éri vörös lángnyelvek jelentek meg és egy hatalmas robbanás a hajót kettétörte. Az elülső, "A"-jelű lövegtorony a "Deutschland" közelében csapódott a vízbe. A tat átfordult és a mindössze 33 méter mély vízben 20 percen át égnek meredő hajócsavarokkal még a felszínen maradt. A mögötte haladó "Hannover"nek kitérő manővert kellett végrehajtania, hogy ne ütközzön bele a roncsba. A "Pommern" a fedélzetén lévő mind a 839 fővel odaveszett. Ez volt az egyetlen csatahajó – bár az elavult pre-dreadnought mintájúak közül való – amely odaveszett Skagerraknál. Elvesztése megmutatta a pre-dreadnoughtok sebezhetőségét és ez arra késztette az alkalmazásuk felől korábban is kétségeket tápláló Scheert, hogy a következő, 1916. augusztus 19-ei előretörés alkalmával már ne vigyen magával elavult csatahajókat. A hajó orrdíszét, melyet a háború kitörésekor 1914 júliusában leszereltek, jelenleg a Laboe-i Haditengerészeti Emlékmű őrzi.